Document ID: /roh_data/filtered/fineweb-2-filterrobots_roh.jsonl.gz/20797

Il president american Donald Trump ha annunzià da scumandar la plattafurma populara da videos Tiktok en ils Stadis Unids. La plattafurma duaja vegnir bandischada dal pajais, ha Trump ditg avant reporters en l'aviun dal president Air Force One.
Ordavant avevan las autoritads americanas gia exprimì resalvas che la rait online dad ina firma chinaisa dettia vinavant datas d'utilisaders a la regenza chinaisa. L'interpresa refusa però questas renfatschas. Tiktok è surtut popular tar giuvenils. Entant ha la plattafurma plirs tschients milliuns utilisaders.
Tiktok
Tiktok è la plattafurma da video internaziunala dal concern chinais ByteDance. Pervia quitads da segirezza e la controlla entras las autoritads chinaisas è Tiktok gia in temp en la critica. Gia avant ils Stadis Unids ha l'India scumandà la plattafurma en il pajais. TikTok dumbra var 800 milliuns utilisaders.